RSS प्रमुख मोहन भागवत से क्यों मिले देवेंद्र फडणवीस?   
बीजेपी-शिवसेना के बीच जारी है गतिरोध 
इस बीच फडणवीस ने मोहन भागवत से मुलाकात 
इस बैठक को लेकर अलग-अलग दावे किये जा रहे हैं
महाराष्‍ट्र में सरकार गठन को लेकर बीजेपी और शिवसेना के बीच रस्साकसी जारी है. इस बीच मुख्‍यमंत्री देवेंद्र फडणवीस (Devendra Fadnavis) ने मंगलवार की देर शाम नागपुर में राष्‍ट्रीय स्‍वयंसेवक संघ (RSS) प्रमुख मोहन भागवत (Mohan Bhagwat) से मुलाकात की. फडणवीस की आरएसएस प्रमुख के साथ इस बैठक को लेकर संघ और भाजपा के सूत्र अलग-अलग दावे कर रहे हैं. एक तरफ संघ से जुड़े सूत्रों का कहना है कि शिवसेना के साथ बातचीत सुलझाने के लिए देवेंद्र फडणवीस संघ से दखल करने का अनुरोध करने भागवत से मिलने पहुंचे. शिवसेना भी चाहती है कि संघ मध्यस्थता कर दोनों दलों के बीच जारी गतिरोध दूर करे.  तो वहीं, दूसरी तरफ भाजपा सूत्रों का कहना है कि मंगलवार को हुई कोर कमेटी की मीटिंग में सरकार बनाने का पूरा फार्मूला तैयार हो गया है, और देवेंद्र फडणवीस इस फैसले को संघ प्रमुख को बताने और सरकार गठन के लिए उनका आशीर्वाद लेने गए थे. 
आपको बता दें कि 24 अक्‍टूबर को आए महाराष्‍ट्र विधानसभा चुनाव के नतीजों के बाद से ही बीजेपी और शिवसेना के बीच 50-50 फॉर्मूले को लेकर खींचतान जारी है. इसी वजह से अभी तक राज्‍य में नई सरकार का गठन नहीं हो पाया है. मंगलवार को ही बीजेपी ने शिवसेना के साथ मिलकर सरकार बनाने पर जोर देते हुए बातचीत के लिए 24 घंटे दरवाजे खुले होने का दावा किया था. इसके बाद अब गेंद शिवसेना के पाले में है. कोर कमेटी की ढाई घंटे लंबी मीटिंग के बाद बाहर निकलकर बीजेपी नेताओं ने दावा किया कि सरकार गठबंधन की बनेगी और देवेंद्र फडणवीस के नेतृत्व में बनेगी.